***Муниципаль тур***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

ТАТАР ТЕЛЕННӘН ОЛИМПИАДА БИРЕМНӘРЕНЕҢ

**ҖАВАПЛАРЫ**

(2021-2022 нче уку елы)

**8 нче сыйныф**

**Үткәрү вакыты – 150 минут**

**Максималь балл – 59**

**I. Тестлардан дөрес җавапны билгеләгез.**

1. Җөмләдәге тартык авазларның саны дөрес күрсәтелгән рәтне билгеләгез. **(2 балл)**

*Дөрес сөйләгән ялгышмый.* (Мәкаль)

а) 12;

**ә) 14;**

б) 15;

в) 17.

2. Җөмләдәге ябык иҗекләр саны дөрес күрсәтелгән рәтне билгеләгез. **(2 балл)**

*Башта холык тап, аннан гыйлем.* (Мәкаль)

а) 3;

ә) 4;

б) 6;

**в) 7.**

3. Һөнәрчелек сүзен билгеләгез. **(2 балл)**

а) *җегет*;

ә) *мәчет;*

**б) *слайсинг*;**

в) *планшет*.

4. Тезмә сүзне билгеләгез. **(2 балл)**

**а) *бака(яфрагы)*;**

ә) *аш(су)*;

б) *бал(сыз)*;

в) *кара(бүрек)*.

5. Рәвешне билгеләгез. **(2 балл)**

а) *өченче*;

**ә) *икеләтә*;**

б) *унлап*;

в) *бишәү.*

6. Җөмләдәге фигыльнең төркемчәсен билгеләгез. **(2 балл)**

*Начарны белмичә, яхшының кадере юк.* (Мәкаль)

а) сыйфат фигыль;

ә) хикәя фигыль;

**б) хәл фигыль;**

в) шарт фигыль.

7. Раслауны белдерә торган кисәкчәне билгеләгез. **(2 балл)**

а) *-мыни*;

ә) *гына*;

б) *түгел*;

**в) *ләбаса.***

8. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Көн* ***саен*** *майлы ботка булмый.* (Мәкаль)

**а) бәйлек;**

ә) кисәкчә;

б) теркәгеч;

в) ымлык.

9. Сүзтезмәне билгеләгез. (**2 балл)**

а) *яфрак*;

ә) *үги ана яфрагы*;

**б) *матур йорт*;**

в) *Йорт матур*.

10. Җөмләнең иясен билгеләгез. **(2 балл)**

*Бәла агач башыннан йөрми, кеше башыннан йөри.* (Мәкаль)

**а) *бәла*;**

ә) *агач*;

б) *башыннан*;

в) *кеше*.

**II. Башыгызны эшләтегез.**

Мәсәлән, *чәч, чүмеч, чүкеч, чолгавыч, чиерткеч, чикләгеч.* **(3 балл)**

**III. Теоретик бирем.**

Нокталар урынына тиешле сүзләрне өстәп языгыз. **(10 балл)**

*Иреннәрнең хәрәкәтенә карап, сузык авазлар иренләшкән һәм* ***иренләшмәгән*** *сузыкларга бүленәләр. Күп иҗекле сүздә иҗекнең берсе башкаларга караганда көчлерәк әйтелсә, ул* ***басымлы*** *иҗек була. Капма-каршы мәгънәле сүзләр* ***антонимнар*** *дип атала. Яңа сүзләрне* ***неологизмнар*** *дип атыйлар.* ***Бәйләгеч*** *кушымчалар җөмләләрдә сүзләрне бәйләү өчен кулланыла. Дәрәҗә белән төрләнә алмаган сыйфатлар* ***нисби*** *сыйфатлар була. Сыйфат фигыль бер үк вакытта сыйфат һәм* ***фигыль*** *билгеләрен ала. Каршы куючы теркәгеч алдыннан* ***өтер*** *куела. Ияртүле бәйләнеш нәтиҗәсендә сүзтезмә һәм* ***җөмлә*** *барлыкка килә. Ия һәм* ***хәбәр*** *– җөмләнең баш кисәкләре.*

**IV. Гамәли-иҗади бирем.**

1. Текстны татар теленә тәрҗемә итеп языгыз. **(14 балл)**

Мисал өчен үрнәк бирелә, тик укучы башка сүзләр, синонимнар да файдаланган булырга мөмкин. Иң мөһиме: җөмлә төзелешенә, стиль, фактик һ.б. хаталарга игътибар итәргә кирәк.

*Малай матур һәм акыллы әкиятләр укырга яраткан һәм анда язылганнарга ышанган. Шуңа күрә ул тормыштан да могҗизалар эзләгән, ләкин яраткан әкияттәгеләренә охшаган бернинди дә күренешне таба алмаган. Үзенең эзләнүләреннән берникадәр күңеле кайткач, ул әнисеннән могҗизаларга ышану дөресме икәнлеген сораган. Әллә томышта алар юкмы?*

*“Кадерлем минем, - дип, яратып эндәшкән әнисе аңа, - әгәр син яхшы күңелле малай булып үсәргә тырышсаң, бөтен әкиятләр дә синең гомереңдә тормышка ашачак. Исеңдә калдыр: могҗизаларны эзләмиләр, алар әйбәт кешеләргә үзләре килә”.*

2. Сез могҗизага ышанасызмы? Малайның әнисе хаклымы? Шул хактагы фикерләрегезне 12 җөмләдән торган бәйләнешле текст итеп языгыз. **(12 балл)**